梅花
作者：朱松
朝代：宋

paragraphs: 山深春未動，沙淺水欲冰。
玉梅於此時，靚粧畧無朋。
露蘂欲的皪，月枝挂鬅鬙。
儼如江漢女，可愛不可陵。
他年江南路，曉粧犯嚴凝。
尋香烟雨中，橫斜插茆簦。
却數今幾日，癡如秋後蠅。
北嶺枝欲空，誰與扶一登。
聊分窺水影，依我照字燈。
坐使惜花夢，臨風脚騰騰。
昔如夢中蝶，今學桑下僧。
了知菩提長，念起吾何曾。